钦定古今图书集成/明伦汇编/皇极典/第193卷 > 后汉
## 钦定古今图书集成/明伦汇编/皇极典/第193卷 > 后汉

### 高祖建国仍称天福十二年二月戊辰即皇帝位

按《五代史汉高祖本纪》，“高祖姓刘氏，初名知远，其先
沙陀部人也，其后世居于太原。知远弱不好弄，严重
寡言，面紫色，目多白睛，凛如也。与晋高祖俱事明宗
为偏将。明宗及梁人战德胜，晋高祖马甲断，梁兵几
及，知远以所乘马授之，复取高祖马殿而还，高祖德
之。高祖留守北京，以知远为押衙。潞王从珂反，愍帝”
出奔，高祖自镇州朝京师，遇愍帝于卫州，止传舍。知
远遣勇士石敢袖铁槌侍高祖，以虞变。高祖与愍帝
议事未决，左右欲兵之，知远拥高祖入室，敢与左右
格斗而死。知远即率兵尽杀愍帝左右，留帝传舍而
去。废帝入立，高祖复镇河东。已而有隙，高祖将举兵，
知远与桑维翰密为高祖谋画赞成之。高祖即位于
太原，以知远为侍卫亲军都虞候，领保义军节度使。
契丹耶律德光送高祖至潞州，临决，指知远曰：“此都
军甚操刺，无大故，勿弃之。”天福三年，迁侍卫马步军
都指挥使，领忠武军节度使。已而以杜重威代知远
领忠武，徙知远领归德，知远耻与重威同制，杜门不
出。高祖怒，欲罢其兵职，宰相赵莹以为不可，高祖乃
遣端明殿学士和凝就第宣谕，知远乃受命。五年，徙
邺都留守。九月，朝京师，高祖幸其第。六年，拜河东节
度使、北京留守。七年，高祖崩。知远从高祖起太原，有
佐命功。自出帝立，与契丹绝盟，用兵北方，常疑知远
勋位已高，幸晋多故而有异志，每优尊之。拜中书令，
封太原王、幽州道行营招讨使，又拜北面行营都统。
开运二年四月，封北平王。三年五月，加守太尉，然王
未尝出兵。契丹寇澶州，别遣伟王攻雁门，王败之于
秀容。八月，杀吐浑白承福等族，取其赀钜万，良马数
千。四年，契丹犯京师，出帝北迁，王遣牙将王峻奉表
契丹，耶律德光呼之为儿，赐以木枴一。木枴非优，大
臣不可得。峻持《木枴》归，国人望之皆辟道。峻还，为王
言“契丹必不能有中国”，乃议建国。二月戊辰，河东行
军司马张彦威等上笺劝进。辛未，皇帝即位，称天福
十二年。

### 乾祐元年二月辛巳隐帝以周王即皇帝位

按《五代史？汉隐帝本纪》：隐皇帝，高祖第二子承祐也。
高祖即位，拜右卫上将军、大内都点检。魏王承训长
而贤，高祖爱之，方属以为嗣。承训薨，高祖不豫，悲哀
疾剧，乃以承祐属诸将相。宰相苏逢吉曰：“皇子承祐
未封王，请亟封之。”未及封而高祖崩，秘不发丧，杀杜
重威。乾祐元年二月辛巳，封承祐周王，是日，即皇帝
位于柩前。

按《册府元龟》：“汉隐帝，高祖第二子。天福十二年，高祖
践祚，以帝为左卫将军，简校司徒，寻为大内都简校
太保。乾祐元年二月辛已，授帝特进简校太尉、同平
章事，封周王。宣制毕，有顷，召文武百寮赴万岁殿宣
制，即皇帝位。”

### 太祖广顺元年正月承汉太后制即皇帝位

按《五代史周太祖本纪》，太祖姓郭氏，邢州尧山人也。
父简，事晋为顺州刺史，刘仁恭攻破顺州，简见杀。子
威少孤，依潞州人常氏，潞州留后李继韬募勇敢士
为军卒，威年十八，以勇力应募。为人负气好使酒，继
韬特奇之。威尝游于市，市有屠者，常以勇服其市人，
威醉，呼屠者使进，几割肉，割不如法，叱之，屠者披其
腹示之曰：“尔勇者能杀我乎？”威即前取刀刺杀之，一
市皆惊，威颇自如，为吏所执。继韬惜其勇，阴纵之使
亡，已而复召置麾下。继韬叛晋附于梁，后庄宗灭梁，
继韬诛死，其麾下兵悉隶从马直。威以通书算，补为
军吏，好读《阃外春秋》，略知兵法，后为侍卫军吏，汉高
祖为侍卫亲军都虞候，尤亲爱之。后高祖所临镇，尝
以威从契丹灭晋。汉高祖起兵太原，即皇帝位，拜威
枢密副使。乾祐元年正月，高祖疾大渐，以隐帝托威
及史弘肇等，隐帝即位，拜威枢密使。是岁三月，河中
李守贞永与赵思绾、凤翔王景崇相次反，隐帝遣白
文珂、郭从义、常思等分讨之，久皆无功。隐帝谓威曰：
“吾欲烦公，可乎？”威对曰：“臣不敢请，亦不敢辞，惟陛下
命。”乃加拜威同中书门下平章事，使西督诸将。威居
军中，延见宾客，褒衣博带，及临阵行营，幅巾短后，与
士卒无异。上所赐予，与诸将会射，恣其所取，其馀悉
以分赐士卒，将士皆懽乐。威至河中，自栅其城，东思
栅其南，文珂栅其西。调五县十二万人，筑连垒以护
三栅。诸将皆以谓守贞穷寇破在旦夕，不宜劳人如
此。威不听。已而守贞数出兵击坏连垒，威辄补之，守
贞辄复出击，每出必有亡失。久之，城中兵食俱尽，威
曰：“可矣。”乃治攻具，为期日，四面攻之，破其罗城，守贞
与妻子自焚死。思绾、景崇相次降。隐帝劳威以玉带，
加检校太师兼侍中。威辞曰：“臣事先帝，见功臣多矣，
未尝以玉带赐之。”因言：“臣幸得率行伍，假汉威灵以
破贼者，岂特臣之功，皆将相之贤，有以安朝廷，抚内
外，而馈饷以时，故臣得以专事征伐。”隐帝以威为贤，
于是悉召杨邠、史弘肇、苏逢吉、禹珪、窦贞固、王章等，
皆赐以玉带，威乃受。又推功大臣，请加爵赏，于是加
贞固司空，逢吉司徒，禹珪邠左右仆射，已而又曰：“此
特汉廷亲近之臣耳，汉诸宗室，天下方镇，外暨荆、浙、
湖南，皆未及也。”由是滥赏遍于天下。是冬，契丹寇边，
威以枢密使北伐，至魏州，契丹遁。三年二月，师还。四
月，拜威邺都留守、天雄军节度使，仍以枢密使之镇。
宰相苏逢吉以为枢密使不可以藩镇兼领，与史弘
肇等固争。久之，卒以枢密使行，诏河北诸州皆听威
节度。隐帝与季业等谋，已杀史弘肇等，诏镇宁军节
度使李弘义杀侍卫步军指挥使王殷于澶州，又诏
侍卫马军指挥使郭崇杀威及宣徽使王峻于魏。诏
书先至澶州，弘义恐事不果，反以诏书示殷，殷与弘
义遣人告威。已而诏杀威，峻使者亦驰骑至，威匿诏
书，召枢密使院吏魏仁浦谋于卧内。仁浦劝威反，教
威倒用留守印，更为诏书，诏威诛诸将校以激怒之，
将校皆愤然效用。十一月丁丑，威遂举兵渡河。隐帝
遣开封尹侯益、保大军节度使张彦超、客省使阎晋
卿等率兵拒威，又遣内养鸗脱觇威所向。鸗脱为威
所得，威乃附脱，奏请缚李业等送军中。隐帝得威奏，
以示业等，业等皆言威反状已白，乃悉诛威家属于
京师。庚辰，威至滑州。义成军节度使宋延渥叛于汉，
来降。壬午，犯封丘。甲申，及泰宁军节度使慕容彦超
战于刘子陂，彦超败奔于兖州。郭允明反，弑隐帝于
赵村。丙戌，威入京师，纵火大掠。戊子，率百官朝太后
于明德门，请立嗣君。太后下令文武百寮、六军将校，
“议择贤明，以承大统。”庚寅，威率百官诣明德门，请立
泰宁军节度使赟为嗣，遣太师冯道迎赟于徐州。辛
卯，请太后临朝听政。以王峻为枢密使，翰林学士、尚
书兵部侍郎范质为副使。十二月甲午朔，威北伐契
丹，军于滑州。癸丑，至澶州而旋。王峻遣郭崇以骑兵
七百逆刘赟于宋州，杀之，其将巩延美、杨温为赟守
徐州。戊午，次皋门，汉宰相窦贞固、苏禹珪来劝进。庚
申，太后制“以威监国。”广顺元年春正月丁卯，皇帝即
位，大赦，改元，国号周。己巳，上汉太后尊号曰“昭圣皇
太后。”

### 显德元年正月丙申世宗以晋王即皇帝位

按《五代史周世宗本纪》，“世宗本姓柴氏，邢州龙冈人
也。柴氏女适太祖，是为圣穆皇后。后兄守礼子荣，幼
从姑长太祖家，以谨厚见爱，太祖遂以为子。太祖后
稍贵，荣亦壮，而器貌英奇，善骑射，略通书史黄老，性
沉重寡言。太祖为汉枢密使，荣为左监门卫将军。太
祖镇天雄，荣领贵州刺史、天雄军牙内都指挥使。干”
祐三年冬，周兵起魏，犯京师，留荣守魏。太祖入立，拜
澶州刺史、镇宁军节度使、检校太傅、同中书门下平
章事。荣素为枢密使王峻所忌，广顺三年正月来朝，
不得留。既而峻有罪诛。三月，拜荣开封尹，封晋王。是
冬，卜以来年正月朔旦有事于南郊，而太祖遇疾不能视朝者久之。显德元年正月丙子，郊，仅而成礼，即
以王判内外兵马事。壬辰，太祖崩，秘不发丧。丙申，发
丧，皇帝即位于柩前。

### 世宗显德六年六月甲午恭帝以梁王即皇帝位

按《五代史？周恭帝本纪》，“恭皇帝，世宗第四子宗训也。
世宗即位，大臣请封皇子为王，世宗谦抑久之。及北
取三关，遇疾还京师，始封宗训梁王，时年七岁。显德
六年六月癸巳，世宗崩。甲午，皇帝即位于柩前。